Diari Oficial de la Generalitat Valenciana


Sumari del DOGV 6353, del 13-09-2010 (2010/9764)

RESOLUCIÓ d'1 de setembre de 2010, de la Secretaria Autonòmica d'Educació de la Conselleria d'Educació, per la qual s'aprova el Pla General d'Actuació Anual (PGAA) de la Inspecció d'Educació per al curs 2010-2011.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6353

Data del DOGV
:   13-09-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/9764


Data del document
:   01-09-2010

Organisme emissor
:   Conselleria d'Educació

Tipus de document
:   Resolució

Descriptors 

:   * formació en el lloc de treball
    * personal docent
    * inspecció escolar
    * política educativa
    * legislació
    * centre d'ensenyament

RESOLUCIÓ d'1 de setembre de 2010, de la Secretaria Autonòmica d'Educació de la Conselleria d'Educació, per la qual s'aprova el Pla General d'Actuació Anual (PGAA) de la Inspecció d'Educació per al curs 2010-2011. [2010/9764]  
La Inspecció d'Educació de la Comunitat Valenciana intervé en el sistema educatiu sota els principis de planificació i de competència professional.  
A partir de l'avaluació dels plans d'actuació dels servicis d'inspecció educativa de les direccions territorials, de l'anàlisi de les memòries realitzades pels esmentats servicis, de l'avaluació escalada de la implantació de les instruccions d'organització i funcionament per al curs 2009-2010 i de l'autoavaluació de la satisfacció dels membres d'inspecció, així com de la memòria global de la Inspecció d'Educació de la Comunitat Valenciana, es disposa d'evidències i informació suficient per a revisar, ajustar i millorar la planificació de la Inspecció d'Educació i, sobretot, per a convindre i precisar el marc d'intervenció per a la realització professional de l'exercici de la inspecció.  
En este procés de millora i d'enriquiment, fruit de l'avaluació compartida que realitza la Inspecció d'Educació del seu treball en els centres escolars i en la seua pròpia organització, es fa necessari incorporar, com a factors rellevants per al correcte exercici professional de la inspecció, la consolidació del marc d'actuació que permeta intervindre en tots els centres d'una zona, atenent les seues necessitats i amb la profunditat necessària per a l'èxit dels objectius en la millora dels rendiments escolars.  
En definitiva, tant la planificació de les actuacions com la intervenció professional de la inspecció han de tindre present l'objectiu bàsic de millorar els resultats i rendiments escolars, indicadors principals que informen de la qualitat del sistema i han d'orientar totes les actuacions de la inspecció educativa.  
En l'ús de les competències de la Inspecció d'Educació, esta haurà de supervisar, assessorar i avaluar els centres educatius, els servicis i els professors per mitjà de la visita d'inspecció regulada a través del PLAVIE. La visita, per tant, tindrà la finalitat d'impulsar la millora dels processos d'ensenyança/aprenentatge, l'autonomia de l'organització, el funcionament i la gestió, així com els rendiments i resultats escolars.  
La Llei Orgànica 2/2006, de 3 de maig, d'Educació, assenyala en l'article 148, punt 2, que correspon a l'administració pública competent ordenar, regular i exercir la inspecció educativa dins del respectiu àmbit territorial. De la mateixa manera, encomana a la inspecció educativa les funcions que estan recollides en el títol VII, capítol II, per al desenrotllament del qual resulta necessari l'establiment d'un pla d'actuació que garantisca l'adequat compliment d'aquelles i promoga la millora de l'ensenyança.  
La Resolució de 10 de gener de 2008, de la Secretaria Autonòmica d'Educació de la Conselleria d'Educació, per la qual s'aprova el Pla General d'Actuació del Servici d'Inspecció Educativa per al quadrienni 2007-2011, va establir el marc d'actuació per a este període, el qual pot ser delimitat anualment per a una millor concreció en les seues actuacions a l'empara de l'article 7 del Decret 180/1992, de 10 de novembre, pel qual es regula l'organització i les funcions de la inspecció educativa, així com pel Decret 110/2010, de 23 de juliol, del Consell, pel qual s'adscriu a la conselleria competent en matèria d'educació la gestió del personal i dels llocs de treball de la Inspecció Educativa de la Comunitat Valenciana. El Decret 118/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Educació, en el seu títol II, capítol II, de la Secretaria Autonòmica d'Educació, article 8, establix com a funció d'esta la superior direcció de la Inspecció d'Educació i la coordinació de les unitats administratives que desenrotllen la dita funció.   
Per tot això, en la present resolució s'establixen els objectius generals de la Inspecció d'Educació per al curs 2010-2011, el marc d'intervenció de la inspecció en els centres educatius i les actuacions a realitzar en el mencionat període escolar. En la intervenció de la Inspecció d'Educació es desenrotllen, de manera integrada, actuacions prioritàries, específiques-homologades, habituals i incidentals. Les actuacions prioritàries se centraran en la supervisió de les variables que determinen el bon funcionament del curs escolar; l'avaluació de l'exercici de la direcció dels centres educatius, l'avaluació docent en el procediment d'accés a càtedres, així com l'avaluació del professorat en fase de pràctiques i la supervisió de l'activitat pedagògica i administrativa dels centres i de la documentació corresponent, des del marc d'una actuació centrada en l'auditoria als centres educatius.  
La mateixa autonomia i capacitat d'ajust als contextos i situacions pròpies, de la qual disposen els servicis d'inspecció educativa de les direccions territorials d'Educació, requerix criteris i procediments per a l'elaboració i aprovació dels plans territorials d'actuació, que s'establixen en la present resolució. Es fa referència també a les característiques, modalitats i activitats de formació i actualització professional de la inspecció educativa per a l'adequat desenrotllament de les seues actuacions, a més d'un calendari de planificació per a una correcta coordinació i realització d'estes, en la inspecció d'educació de les direccions territorials.  
En conseqüència, prèvia consulta a les direccions generals sobre actuacions relacionades amb assumptes de les seues competències respectives i a proposta de la Inspecció General d'Educació de la conselleria competent en matèria d'educació, resolc:  
Aprovar el Pla General d'Actuació Anual de la Inspecció d'Educació per al curs 2010-2011, que s'inclou com a annex I d'esta resolució.  
La Inspecció General d'Educació d'esta Secretaria Autonòmica d'Educació adoptarà les mesures necessàries per a assegurar el millor compliment del Pla General d'Actuació Anual de la Inspecció d'Educació de la Comunitat Valenciana.  
València, 1 de setembre de 2010.- La secretària autonòmica d'Educació: Concepción Gómez Ocaña.  
ANNEX I  
PLA GENERAL D'ACTUACIÓ ANUAL (PGAA) DE LA INSPECCIÓ D'EDUCACIÓ DE LA COMUNITAT VALENCIANA PER AL CURS 2010-2011  
Definix les línies generals de treball i els criteris d'actuació de la Inspecció d'Educació per a un període anual, d'acord amb les prioritats establides per la Conselleria d'Educació i amb les necessitats i noves demandes tant de la societat com dels centres educatius.  
El Pla General d'Actuació Anual es concreta per a cada curs acadèmic per mitjà d'instruccions anuals que dictarà el titular de la Secretaria Autonòmica d'Educació.  
1. Objectius generals.  
2. Actuacions de la Inspecció d'Educació.  
2.1. Actuacions prioritàries.  
2.2. Actuacions específiques-homologades.  
2.3. Actuacions habituals.  
2.4. Actuacions incidentals.  
3. Plans territorials d'actuació.  
4. Pla individual d'actuació en la zona.  
5. Memòria anual de la Inspecció d'Educació de les direccions territorials.   
6. Formació i actualització de la Inspecció d'Educació.  
7. Avaluació escalada de la Inspecció d'Educació.  
8. Memòria final anual de la Inspecció d'Educació de la Comunitat Valenciana.  
9. Calendari d'actuació per al curs 2010-2011.  
PLA GENERAL D'ACTUACIÓ ANUAL (PGAA) DE LA INSPECCIÓ D'EDUCACIÓ DE LA COMUNITAT VALENCIANA PER AL CURS 2010-2011  
1. Objectius generals  
De conformitat amb els objectius establits en la Resolució de 10 de gener de 2008, de la Secretaria Autonòmica d'Educació de la Conselleria d'Educació, per la qual s'aprova el Pla General d'Actuació de la Inspecció d'Educació per al quadrienni 2007-2011, s'establixen els següents objectius generals per al curs 2010-2011.  
1.1. Intervindre en els centres escolars i contribuir a la millora per mitjà de la visita a les aules i les corresponents reunions amb l'equip directiu i amb els òrgans col·legiats de govern i de coordinació docent, de tal manera que s'incidisca en aspectes essencials de l'activitat escolar, com ara els processos d'ensenyança/aprenentatge, els resultats escolars de l'alumnat i l'autonomia d'organització i funcionament dels centres.  
1.2. Consolidar un model de planificació i intervenció de la inspecció en els centres escolars ajustada als contextos i flexible, per a abordar aquelles dimensions bàsiques que contribuïsquen a la millora del centre escolar, partint de la informació facilitada pels òrgans directius de la Conselleria d'Educació, així com pels resultats obtinguts a través de les avaluacions diagnòstiques realitzades en els dits centres.  
1.3. Assegurar, en el quadrienni que es va iniciar en el curs 2007/2008, l'assessorament, avaluació i supervisió dels centres de referència dels inspectors/es en funció de les dimensions previstes per a l'actuació prioritària. De la mateixa manera, avaluar i valorar els efectes en la millora dels centres al llarg de l'esmentat període.  
1.4. Impulsar la capacitat de coordinació en la presa de decisions dels equips de circumscripció, per a supervisar, avaluar i assessorar els centres escolars, programes i servicis.  
1.5. Escometre la planificació, el desenrotllament i l'avaluació de l'actuació prioritària i de les actuacions homologades que s'establixen en la present resolució, per mitjà d'una visió integrada de la intervenció en els centres que redunde en la millora dels resultats i rendiments escolars a través dels aspectes considerats en l'objectiu 1.1 anterior.  
1.6. Facilitar l'arreplega de la informació que, com a conseqüència de la seua intervenció en els centres escolars, programes i servicis, la inspecció educativa haja de tornar als centres escolars, traslladar a l'administració educativa o disposar-ne per a fonamentar i donar rigor als informes o dictàmens que es deriven de les actuacions realitzades en la seua intervenció professional.  
1.7. Planificar accions formatives dirigides a la reflexió sobre els diversos elements que integren el marc d'intervenció de la inspecció educativa en els centres escolars, amb especial referència a la visita a l'aula i al desenrotllament de les competències bàsiques en els processos d'ensenyança/aprenentatge.   
2. Actuacions de la Inspecció d'Educació  
Durant el curs escolar 2010-2011 s'aplicaran les tres instruccions de la Secretaria Autonòmica d'Educació de data 8, 9 i 10 de juliol de 2009, així com les instruccions que es referixen a la gestió administrativa i tecnològica de la inspecció educativa, a més d'aquelles que siguen necessàries o requerides per al bon funcionament de la Inspecció d'Educació. Les instruccions de referència són:   
- Instruccions de 8 de juliol de 2009 de la Secretaria Autonòmica d'Educació sobre el Servici Central d'Inspecció Educativa.  
- Instruccions de 9 de juliol de 2009 de la Secretaria Autonòmica d'Educació sobre l'actuació dels servicis d'inspecció educativa de les direccions territorials.  
- Instruccions de 10 de juliol de 2009 de la Secretaria Autonòmica d'Educació sobre el funcionament de les àrees de treball, les reunions de coordinació i assessorament de la Inspecció Educativa.  
- Instruccions de 26 de maig de 2010 de la Secretaria Autonòmica d'Educació sobre la normalització dels processos de gestió, accés i tractament de la informació de la Inspecció Educativa, en suport informàtic.  
Amb la finalitat de determinar més clarament les actuacions que formen part de la intervenció de la Inspecció d'Educació per al curs 2010-2011, una vegada definit el Pla General d'Actuació Anual (PGAA), la Inspecció d'Educació de les direccions territorials haurà d'incloure en els seus plans territorials d'actuació (PTA) les actuacions que a continuació es relacionen:  
2.1. Actuacions prioritàries  
Es definixen en relació amb els objectius prioritaris establits per la Conselleria d'Educació en resposta a les necessitats del sistema educatiu i a les noves demandes socials en matèria d'educació. Són planificades per la Inspecció General d'Educació, amb objectius, procediments, orientacions per al seu desenrotllament, instruments i indicadors de resultats comuns per al conjunt de la Inspecció d'Educació de les direccions territorials d'Educació.  
Els continguts d'estes que per a cada curs es determinen donaran lloc a informes elaborats per la Inspecció d'Educació de les direccions territorials, que seran la base per a l'elaboració del dictamen final de la Inspecció General d'Educació que elevarà anualment al titular de la Secretaria Autonòmica d'Educació.  
Es durà a terme el Pla de Visita de la Inspecció d'Educació als centres educatius, PLAVIE 2010-2011. Este pla consistirà en la intervenció de la Inspecció d'Educació en una mostra de centres escolars per a assessorar, avaluar i supervisar en aquelles dimensions bàsiques d'estos que contribuïsquen a la millora del funcionament i organització del centre en els àmbits administratiu i pedagògic, així com dels resultats i rendiments acadèmics.  
Durant este curs escolar s'haurà de posar en marxa l'avaluació o auditoria dels centres a través de les dimensions determinades en el PLAVIE.  
Per al desenrotllament dels seus elements bàsics i per a facilitar i orientar la planificació en la Inspecció d'Educació de les direccions territorials d'Educació, es duran a terme les corresponents instruccions que desenrotllaran el PLAVIE 2010-2011, que establirà temps d'aplicació, legislació bàsica de revisió i protocols i informes a realitzar, així com la base informàtica per al registre i magatzematge de les dades que genere la visita.   
2.2. Actuacions específiques-homologades  
Les actuacions específiques tenen com a objectiu principal l'elaboració d'estudis d'especial interés per a la Conselleria d'Educació. La continuïtat en el temps en alguns d'estos estudis permetrà apreciar l'evolució temporal de determinats indicadors fonamentals per a un funcionament de qualitat del sistema educatiu valencià i de la mateixa inspecció educativa. A més, són les que per la seua mateixa naturalesa requerixen garanties de procediment per als destinataris o bé instruments i procediments comuns per a facilitar l'homogeneïtat en l'arreplega i tractament de dades. La seua planificació, coordinació i posada en marxa correspon a la Inspecció General d'Educació.  
Entre estes, cal destacar per al curs 2010-11 les següents:  
a. Regularització en l'aplicació de noves tecnologies en les tasques de la Inspecció d'Educació.  
b. Actualització de l'organització i del funcionament de la Inspecció d'Educació, així com la implantació de les instruccions aprovades per la Secretaria Autonòmica d'Educació durant el mes de juliol de 2009.  
c. Desenrotllament de programes d'actualització i perfeccionament de la Inspecció d'Educació: dissenyar i impulsar la planificació d'activitats de formació i millora, tenint en compte, de manera preferent, les necessitats i propostes de la Inspecció d'Educació de les direccions territorials d'Educació.   
d. Establiment d'una temporalització de les demandes dels diferents departaments de la Conselleria d'Educació a la Inspecció, de manera que es garantisca la coordinació, la informació i l'ajust de funcions i competències més adequat.  
e. Avaluació de la funció directiva en el seu desenrotllament professional anual o en la renovació del seu càrrec.  
f. Avaluació dels professors per a l'accés a catedràtics.  
g. Regulació de l'avaluació dels inspectors/es d'educació.   
h. Transmissió de les dades de les avaluacions diagnòstiques per a establir plans de millora en els centres, en referència a les competències avaluades, en Educació Primària i Educació Secundària Obligatòria, així com en les avaluacions censals realitzades en la Comunitat Valenciana.  
2.3. Actuacions habituals  
Són aquelles que ha de realitzar la Inspecció d'Educació de les direccions territorials d'Educació amb caràcter anual o periòdic. Són actuacions inherents al mateix desenrotllament del sistema educatiu i que la inspecció ha de dur a terme invariablement tots els anys. La planificació, així com els seus procediments i instruments, podrà ser establida per la Inspecció General d'Educació o per la Inspecció d'Educació de les direccions territorials, de conformitat amb el que disposen les instruccions anuals de la Secretària Autonòmica d'Educació per al desenrotllament del Pla General d'Actuació Anual.  
Amb caràcter orientatiu, per al curs 2010-11 s'indiquen les següents actuacions habituals. A més, podran elaborar-se criteris o orientacions, amb la participació de les àrees i grups de treball, quan l'abast de les actuacions habituals així ho recomane.  
1. Seguiment dels processos relacionats amb les memòries informatives dels centres i els servicis educatius.   
2. Registre i seguiment de les presumptes situacions d'assetjament escolar, agressió al professorat o personal no docent i maltractament infantil que es donen en els centres escolars, dins del marc del Pla PREVI.   
3. Participació en les proves d'avaluació diagnòstica, així com en qualsevol prova regional, estatal o internacional que es determine.   
4. Supervisió de les garanties referides al dret a l'escolarització de l'alumnat.   
5. Informes referits a les mesures d'atenció a la diversitat de l'alumnat.   
6. Actuacions relacionades amb les garanties procedimentals i reclamacions sobre les qualificacions finals, proves d'accés i titulació.   
7. Intervenció en procediments disciplinaris.   
8. Informe d'autorització (obertura i funcionament) de centres, noves ensenyances o modificacions de les existents.   
9. Seguiment de servicis complementaris i activitats extraescolars en centres sostinguts amb fons públics.   
10. Supervisió i informació sobre la implantació i desenrotllament de noves ensenyances, especialment en els Cicles Formatius de Formació Professional Específica.  
11. Informes de supervisió sobre els PCPI.   
12. Informes de supervisió de les ensenyances artístiques, d'idiomes i esportives.   
13. Supervisió de les mesures per a l'atenció a la compensació educativa, seguiment i informe de programes i centres (CAES).  
14. Aquells altres de no previstos en els apartats anteriors i que, de conformitat amb la normativa vigent, tinguen caràcter preceptiu.   
Per a una correcta i planificada actuació de la Inspecció d'Educació de les direccions territorials, s'ha establit un calendari d'actuació a través de la coordinació de la Secretaria Autonòmica d'Educació amb els distints departaments de la conselleria competent en matèria d'educació per a aconseguir una planificació temporal de les actuacions ajustada i eficaç. Així, durant el curs 2010-2011 i a partir del calendari d'actuacions, es durà a terme des de la Inspecció General i en coordinació amb la Inspecció d'Educació de les direccions territorials l'elaboració de plans d'actuació en què s'establisquen actuacions referides a períodes que podrien comprendre un o més mesos. En estos plans d'actuació, s'especificarà la necessitat o conveniència de visita al centre i el model d'informe estandarditzat i unificat per a l'actuació que haja de realitzar la Inspecció d'Educació. Estos plans mensuals pretenen establir un sistema de gestió per processos que fite no sols les vies d'actuació de la Conselleria d'Educació sinó també els temps, les ferramentes i els instruments legals per al desenrotllament d'aquelles per part de la Inspecció d'Educació.   
2.4. Actuacions incidentals  
La Inspecció d'Educació intervé en multitud de situacions i tasques, de caràcter incidental i de difícil previsió, que es caracteritzen per la seua urgència i immediatesa, bé siga per emissió d'informes requerits per normativa o per la supervisió del funcionament correcte dels centres docents, així com en aquelles col·laboracions o suports a les gestions de la Direcció Territorial d'Educació.  
Així, la Inspecció d'Educació intervindrà, sempre en relació amb les funcions i competències que té atribuïdes, en aquelles que per criteri d'oportunitat i interés sorgisquen incidentalment al llarg del curs acadèmic i no hagen sigut previstes en els plans d'actuació i que els encomane l'administració educativa a través de la Inspecció General d'Educació, que se'ls inste per denúncies o queixes formals relacionades amb l'activitat educativa, que requerisquen la seua intervenció per a solucionar conflictes en els centres educatius, o altres que puguen produir-se en l'àmbit de les competències atorgades. El seu desenrotllament necessitarà l'oportuna coordinació i incorporació extraordinària en el respectiu pla territorial d'actuació.  
L'elaboració d'informes incidentals o de requeriments s'ajustarà al que disposen les instruccions de 30 de juny del Servici Central d'Inspecció Educativa respecte als informes i els requeriments de la Inspecció Educativa de la Comunitat Valenciana. S'elaborarà per al seguiment d'aquells una base de dades sobre els requeriments realitzats pels inspectors i sobre els informes incidentals per a determinar la seua temàtica.   
3. Plans territorials d'actuació de la Inspecció d'Educació de les direccions territorials d'Educació (PTA)  
1. En funció dels objectius i del marc d'intervenció establit en la present resolució, el model de planificació per a l'elaboració dels plans territorials d'actuació ha de:  
a. Partir de la detecció de les necessitats d'intervenció de la inspecció educativa, derivada de la identificació de les necessitats de millora en els centres, zones i província, a fi de possibilitar una intervenció de la inspecció més ajustada, que incidisca en la millora del funcionament dels centres i dels resultats acadèmics.   
b. Posar al servici dels objectius establits en el PGAA l'estructura organitzativa de la Inspecció d'Educació de les direccions territorials d'Educació.   
c. Adoptar processos oberts i flexibles que permeten, de manera àgil, realitzar els ajustos necessaris.  
d. Incorporar l'autoavaluació dels processos i procediments desenrotllats per la Inspecció d'Educació, amb base en el marc d'intervenció establit en el present PGAA, de tal manera que s'escometa la valoració d'este.   
2. D'acord amb la Resolució de 10 de gener de 2008, de la Secretaria Autonòmica d'Educació de la Conselleria d'Educació, per la qual s'aprova el Pla General d'Actuació del Servici d'Inspecció Educativa per al quadrienni 2007-2011, l'elaboració dels plans territorials d'actuació i el seu disseny respondrà a models que asseguren la qualitat dels processos i l'eficàcia dels resultats, amb la perspectiva dels objectius del Pla General d'Actuació que es concreten, per a este curs escolar, en el present PGAA, amb especial incidència en la visita als centres educatius a través del PLAVIE 2010-11.  
4. Pla individual d'actuació en la zona  
Els inspectors de zona hauran d'exposar en un document individual entregat a l'inspector cap territorial de la direcció territorial la programació d'activitats que desitgen desenrotllar en els centres de la seua zona, fixant els objectius, la temporalització i el tipus de visites i actuacions que realitzaran. En la dita programació d'activitats s'establirà el procediment que garantisca la informació, el seguiment i la valoració de les actuacions realitzades i la seua incidència en la millora del sistema educatiu. En este tipus d'actuacions s'hi inclouran també les reunions o entrevistes realitzades amb els equips directius, òrgans de govern i equips de coordinació docent, així com les que puguen produir-se amb qualsevol sector de la comunitat educativa. Este pla individual d'actuació en la zona serà voluntari i amb caràcter experimental, i el seu objectiu serà que els inspectors d'educació que ho desitgen deixen reflectida la seua actuació individual i les millores aconseguides en els centres que comprenen la seua zona d'actuació.   
5. La memòria anual de la Inspecció d'Educació de les direccions territorials  
1. La memòria anual la Inspecció d'Educació de les direccions territorials és un instrument que pretén, en primer terme, donar compte als òrgans competents i als sectors de la comunitat educativa del treball realitzat per la inspecció, així com del seu efecte en els centres.  
2. Així mateix, la memòria recull informació rellevant i dades objectives sobre l'estat dels centres escolars, amb els quals la Inspecció Educativa podrà realitzar valoracions i propostes d'actuació i millora als òrgans de l'administració educativa.  
3. Tant els processos com els resultats de les actuacions establides en el Pla Territorial d'Actuació (PTA) seran objecte d'interés per a la memòria. En este sentit, es considerarà el grau d'eficàcia i eficiència de l'organització i el funcionament de la Inspecció d'Educació de cada direcció territorial.  
4. La memòria de la Inspecció valorarà els elements fonamentals dels plans territorials d'actuació, així com el funcionament de les estructures organitzatives de la Inspecció d'Educació de les direccions territorials.  
5. El contingut de la memòria s'ajustarà, en la mesura en què es puga, al que establixen les instruccions de 7 de juny de 2010 del Servici Central d'Inspecció Educativa sobre l'elaboració de la memòria anual dels servicis d'Inspecció Educativa de les direccions territorials d'Educació.   
6. De la memòria de la Inspecció d'Educació de la Comunitat Valenciana es farà informe en la reunió que es convoque a este efecte i en la qual estaran presents els tres inspectors caps territorials de la Inspecció d'Educació i la direcció de la Inspecció General d'Educació, així com els inspectors/es adscrits a la Inspecció General d'Educació, en la qual podran formular-se totes les millores que resulten convenients per a la seua inclusió, si és procedent, en el pròxim Pla General d'Actuació Anual i en els plans territorials d'actuació, de manera que s'establisca així un model de millora contínua en el funcionament de la Inspecció d'Educació.   
7. La memòria de la Inspecció d'Educació de les direccions territorials es remetrà a la direcció de la Inspecció General d'Educació, per al seu trasllat a la Secretaria Autonòmica d'Educació, en la tercera setmana del mes de juliol de 2011.   
6. Formació i actualització de la Inspecció Educativa 2010-2011  
El perfeccionament professional i l'actualització en l'exercici de les seues funcions de la Inspecció d'Educació resulta imprescindible per a aconseguir un acceptable grau d'eficàcia en el desenrotllament de les actuacions reflectides en el Pla d'Actuació; en conseqüència, es fa necessari el disseny d'un Pla de Formació i Actualització de la Inspecció d'Educació per al curs 2010-2011 que permeta la participació dels inspectors en les seues diferents activitats, entesa com un dret i un deure.  
El mencionat Pla de Formació i Actualització en l'exercici professional de la Inspecció d'Educació, pel fet de prendre com a referència l'èxit dels objectius i el desplegament d'actuacions del Pla General d'Actuació i la concreció d'este, té dos nivells de planificació i desenrotllament: un a escala central i un altre a escala territorial.  
La Inspecció d'Educació Territorial presentarà a la Inspecció General d'Educació les seues propostes de formació a partir de les necessitats que es plantegen per a l'adequada implementació del Pla Territorial d'Actuació. Estes propostes de formació s'incorporaran als plans territorials d'actuació.  
S'establiran accions d'actualització, perfeccionament, formació i avaluació, prioritzant-se les accions relacionades amb les funcions pròpies de la Inspecció d'Educació, les noves tecnologies de la informació i comunicació (TIC), l'estudi i l'anàlisi de la legislació educativa, així com els procediments administratius.  
La formació i millora de la Inspecció d'Educació per al curs 2010-2011, en els diferents àmbits territorials, se centrarà preferentment en una sèrie de programes de formació. Els programes versaran sobre activitats diverses entre les quals cal indicar les següents, acollint-se així a la preparació necessària per a realitzar les actuacions prioritàries i les específiques:  
- Programa de Formació INICIAR-2: inspectors/es de nova incorporació, coneixements, informació, assessorament i recursos. Continuïtat en el format desenrotllat durant el curs 2009-10 i consolidació de la figura del tutor formatiu.  
- Programa de formació ajustat a les necessitats i propostes de la Inspecció d'Educació de les direccions territorials d'Educació.  
- Formació contínua en ITACA.  
- VIII Jornades Formatives de la Inspecció d'Educació.  
- XVIII Jornades de Trobada de les Direccions d'Inspecció de les Comunitats Autònomes i del Ministeri d'Educació.   
- Formació en llengües estrangeres. Anglés bàsic per a inspectors/es d'educació.  
- Participació en grups de treball i/o seminaris, amb l'assessorament d'experts i la col·laboració del Servici de Formació del Professorat, a través dels corresponents CEFIRE. Així com el reconeixement i foment de l'organització i posada en marxa de seminaris i grups de treball permanents amb equips directius de l'àrea d'intervenció de l'inspector de zona.  
- Intercanvi d'experiències i bones pràctiques de la Inspecció d'Educació.  
- Programa de visites a la Inspecció d'Educació d'altres comunitats autònomes a fi de facilitar el coneixement de les seues organitzacions i l'intercanvi d'experiències, així com analitzar el desenrotllament del coneixement i la naturalesa i característiques de les intervencions professionals.  
- Formació online: realització de cursos online a través de la pàgina web de la Inspecció d'Educació amb una duració d'entre 30 i 40 hores. Estos cursos seran voluntaris i versaran, entre altres, sobre les qüestions següents: formació administrativa, formació en la resolució de casos i formació en la gestió de recursos humans i de les organitzacions.  
7. Avaluació escalada de la Inspecció d'Educació  
Amb l'objectiu de millorar i contrastar l'avaluació de la Inspecció d'Educació de les direccions territorials d'Educació i per a realitzar l'oportú control i supervisió de l'organització i del funcionament dels dits servicis d'inspecció, la Inspecció General d'Educació, d'acord amb allò que es regula en el Pla General d'Actuació per al quadrienni 2007-11, realitzarà la corresponent avaluació a través de l'avaluació escalada, atenent els diferents nivells d'organització, per mitjà d'entrevistes individuals i/o reunions de grup.  
També es durà a terme una autoavaluació per part dels inspectors/es d'educació, atenent el grau de satisfacció referit a una sèrie d'indicadors relacionats amb l'organització i el funcionament de la Inspecció d'Educació de la Comunitat Valenciana, per mitjà de l'instrument d'avaluació que es considere més adequat.   
8. Avaluació. Memòria final anual de la Inspecció d'Educació de la Comunitat Valenciana  
La Inspecció General d'Educació, amb la col·laboració i participació de la Inspecció d'Educació de les direccions territorials d'Educació, elaborarà la memòria final anual, en la qual s'expressarà la valoració global del treball realitzat per la Inspecció d'Educació de la Comunitat Valenciana en compliment del Pla General d'Actuació.  
9. Calendari d'actuació de la Inspecció d'Educació per al curs 2010-2011  
   
  
   
  
   
  
   
  
   
  
   
  
   
  
   
  
  
  
VISITA  
SÍ: indica que requerix visita de l'inspector/a de zona sempre que estiga prèviament autoritzada per l'inspector cap territorial.  
NO: no requerix visita; l'haurà d'autoritzar l'inspector cap territorial si la considera necessària l'inspector/a de zona.  
SIGLES UTILITZADES:  
SAE: Secretaria Autonòmica d'Educació  
DGOiC: Direcció General d'Ordenació i Centres Docents  
DGP: Direcció General de Personal  
DGEICiFP: Direcció General d'Avaluació, Innovació, Qualitat i Formació Professional  
DGIT: Direcció General d'Innovació Tecnològica  
DT: Direcció Territorial d'Educació  
IG: Inspecció General d'Educació  
IT: Inspecció Territorial d'Educació  
\* \* \* \* \*  
  
   
  
   
  
   
  
   
  
   
  
   
  
   
  
   
  
  
  
VISITA  
SÍ: indica que requiere visita del inspector/a de zona siempre y cuando este previamente autorizada por el inspector jefe territorial.  
NO: no requiere visita, se deberá autorizar por el inspector jefe territorial si se considera necesaria por parte del inspector/a de zona.  
SIGLAS UTILIZADAS:  
SAE: Secretaría Autonómica de Educación  
DGOyC: Dirección General de Ordenación y Centros Docentes  
DGP: Dirección General de Personal  
DGEICyFP: Dirección General de Evaluación, Innovación, Calidad y Formación Profesional  
DGIT: Dirección General de Innovación Tecnológica  
DT: Dirección Territorial de Educación  
IG: Inspección General de Educación  
IT: Inspección Territorial de Educación